Ohlers

Ohlers () is de Hauptoort von de Gemeen Ohlers in de Samtgemeen Harsfeld in’n Landkreis Stood.

 Geografie 

De Oort liggt op de Stoder Geest. Dat Water ut dat Rebeed flütt över de Au af, de in en groten Bagen in’n Süden üm Ohlers rüm flütt. Dat Rebeed in’n Noordoosten steiht as Braken, Harslah, Kahl un Wild Moor ünner Naturschuul.

De Naveröörd sünd Hollenbeek in’n Noorden, Harsfeld un Griemshorst in’n Noordoosten, Ohrensmoor-Noord in’n Oosten, Ohrensmoor-West un -Oost in’n Süüdoosten, Ohrenswohl un Bokel in’n Süden, Klethen un Ottendörp in’n Süüdwesten, Örsdörp in’n Westen un Bookholt un Kokerbeek in’n Noordwesten.

 Historie 

Dat eerste Mool is Ohlers 1095 in en Uurkunn beneumt worrn.

1825 is von Ohlers ut in dat Moor in’n Süüdoosten de Anbo Lütt Ohlers anleggt worrn. 1955 hett Ohlers düssen Oort aver an Ohrensmoor afgeven.

In’n Eersten Weltkrieg sünd 33 Soldaten ut Ohlers fullen oder vermisst un in’n Tweten Weltkrieg 60.Onlineprojekt Gefallenendenkmäler

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Ohlers in’n Kanton Harsfeld höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Ohlers in’n Kanton Hornborg.

Vör 1885 weer dat Dörp in de Böörd Ohlers binnen dat Amt Harsfeld. Na 1885 hett dat denn to’n Kreis Stood höört un von 1932 af an to’n hüdigen Landkreis Stood.

Von 1967 bet to’n 1. Juli 1972 weer de Oort Liddmaat von de Samtgemeen Ohlers. Mit de Gemeenreform in Neddersassen an’n 1. Juli 1972 is Ohlers mit de Gemenen Ohrensmoor, Ohrenswohl, Bokel, Kokerbeek, Örsdörp, Ottendörp un Wangersen to de ne’e, veel gröttere Gemeen Ohlers tohoopslaten worrn. De Samtgemeen Ohlers hett sik dorbi oplööst un Ohlers is nu Deel von de Samtgemeen Harsfeld.

 Inwahnertall 

 Religion 

duum|Kark Ohlers
Ohlers is evangeelsch-luthersch präägt un billt mit de Kark Ohlers en egen Kaspel. De hüdige Kark is von 1865.

För de Kathoolschen is de St.-Michaels-Kark in Harsfeld tostännig, de siet 1. September 2010 to de Karkengemeen Mariä Himmelfohrt in Buxthu höört.

De ort hett en egen Karkhoff an de Kokerbeker Straat.

 Kultur un wat to bekieken is 
duum|Denkmaal 
En Denkmaal för de Fullenen ut de twee Weltkrieg’ steiht in Ohlers an de Hauptstraat. Dat Denkmaal is ok för de 21 Fullenen dor, de ehr Verwandte an’t Enn von’n Tweten Weltkrieg as Verdrevene na Ohlers kamen sünd. 

In Ohlers warrt jümmer an’n eersten Advent bi de Kark Wiehnachtsmarkt fiert.

 Theater 

De plattdüütsche Theotergrupp "De Auetaler" wiest jedet Johr een Stück in'n Schützenhoff Ohlers.

 Verenen 

In Ohlers gifft dat mit den SV Ohlers/Ottendörp en Footballvereen, de bi de Froonslüüd in de Regionalliga Noord un bi de Mannslüüd in de Landsliga Lümborg speelt. De Schüttenvereen Ohlers is 1925 grünnt worrn.

 Weertschop un Infrastruktur 

Ohlers gellt na dat Regionale Ruumordnungsprogramm as Grundzentrum för de Öörd in de Ümgegend.
duum|Füürwehr Ohlers
De Oort hett en egene freewillige Füürwehr, de an’n 2. Februar 1888 grünnt worrn is. Aver ok vörher hett dat in Ohlers för den Brandfall en Handdrucksprütt geven. Düsse freewillige Füürwehr is 1902 aver in en Plichtfüürwehr ümwannelt worrn. Eerst an’n 20. Februar 1935 is dor wedder en freewillige Füürwehr von worrn. 

De Kreisspoorkass Stood hett in Ohlers in de Stoder Straat 9 en Filiaal.

 Verkehr 

Dör Ohlers löppt de Landsstraat 124, de in’n Süüdwesten över Wangersen na Heeßel un Zeven an de Bundsstraat 71 föhrt un in’n Noorden na Harsfeld un Stood. De Kreisstraat 74 geiht in’n Noordwesten na Kokerbeek, de K 75 in’n Oosten na Ohrensmoor-Noord an de L 127 (von dor na Obbens un Buxthu), de K 54 in’n Süüdoosten na Ohrenswohl un de K 54 in’n Süüdwesten na Klethen un Ottendörp.

De nächste Autobahn is de Autobahn 1 (Afsnidd Hamborg–Bremen). De Opfohrt 47 Zittens liggt so 14 Kilometer in’n Süden von Ohlers an de L 130.

De nächste Bahnhoff is so bi söven Kilometer wied weg in’n Noordoosten de Bahnhoff Harsfeld an de Bahnlien Bremerhoben–Buxthu.

 Scholen 
duum|Scholzentrum Ohlers
In Ohlers gifft dat de Grundschool Ohlers un de Oberschool Ohlers. 

 Ver- un Entsorgung 

Dat Afwater ut Ohlers warrt över dat Kanaalnett na dat Klärwark Bookholt afföhrt un dor reinigt.

 Bekannte Lüde ut Ohlers 

De plattdüütsche Schriever Heinrich Behnken is 1880 in Ohlers boren un de Anatomin Elke Lütjen-Drecoll 1944. De Archäoloog Willi Wegewitz hett in Ohlers as Schoolmeester arbeidt.

 Footnoten 

Kategorie:Oort
Kategorie:Landkreis Stood